Mynen fruntlyken gruth tho voren. Ersamen vnde wolwysen leuen nabere vnde gudenn frunde, jk hebbe gedacht in kort myne mercklike baden to senden an den erwerdigsten heren ertzbisschopp to Rige vnde den hochwerdigen heren mester to Lyfflant. Jsz myne fruntlyke begere, gy, leuen frunde, willen unvortouet bestellen, dat de sulken myne baden vor sik vynden zekere, stracke, vprichtige, cristlyke geleyde, dar mede se mogen dorch dat landt vnde wedder an my velich kamen; verschulde jk gerne vmbe juwe erlyke wyszheyde, de jck Gade gsunt beuele. Screuen myt haste jm Juncfrowens szunde ame dage sancte Birgitte translacionis anno xc(mo). Stenn Sture to Gripszholme, ritter, des rykes to Sweden gubernator. Adress: Denn ersamen vnde wolwysen mannen heren borgermeysterenn vnde radtmannen der stadt Reuell, synen leuen naberen unde frundenn.